Document ID: 32013R0758

REGOLAMENT TAL-KUMMISSJONI (UE) Nru 758/2013
tas-7 ta’ Awwissu 2013
li jikkoreġi l-Anness VI tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (1), u b’mod partikolari l-Artikolu 53 tiegħu,
Billi:
(1)
Verifika żvelat żbalji fl-Annessi I, II, IV u V tar-Regolament tal-Kummissjoni (KE) Nru 790/2009 tal-10 ta’ Awwissu 2009 li jemenda, għall-finijiet tal-addattament tiegħu għall-progress tekniku u xjentifiku, ir-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet (2) Dawk l-iżbalji għandhom għalhekk jiġu kkoreġuti.
(2)
Il-klassifikazzjoni u l-ittikettar armonizzat u korrett tas-sustanzi għandu japplika mill-jum tad-dħul fis-seħħ ta’ dan ir-Regolament. Il-fornituri ma għandhomx ikunu mitluba jagħmlu t-tikketti u jippakkjaw mill-ġdid is-sustanzi u t-taħlitiet li diġà tqiegħdu fis-suq skont ir-Regolament (KE) Nru 1272/2008, qabel id-dħul fis-seħħ ta’ dan ir-Regolament. Madankollu l-fornituri għandu jkollhom il-possibbiltà li japplikaw id-dispożizzjonijiet ta’ dan ir-Regolament għas-sustanzi u t-taħlitiet li diġà tqiegħdu fis-suq fuq bażi volontarja.
(3)
Il-miżuri stipulati f’dan ir-Regolament huma skont l-opinjoni tal-Kumitat stabbilit permezz tal-Artikolu 133 tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament tal-Kunsill (KEE) Nru 793/93 u r-Regolament tal-Kummissjoni (KE) Nru 1488/94 kif ukoll id-Direttiva 76/769/KEE tal-Kunsill u d-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (3),
ADOTTAT DAN IR-REGOLAMENT:
Artikolu 1
Fil-Parti 3 tal-Anness VI tar-Regolament (KE) Nru 1272/2008, l-entrati fit-Tabella 3.1, kif emendati fl-Annessi I u II tar-Regolament (KE) Nru 790/2009, li jikkorrispondu mal-entrati stabbiliti fl-Anness I ta' dan ir-Regolament huma sostitwiti bl-entrati stabbiliti f’dan l-Anness.
Artikolu 2
Fil-Parti 3 tal-Anness VI tar-Regolament (KE) Nru 1272/2008, l-entrati fit-Tabella 3.2, kif emendati fl-Annessi IV u V tar-Regolament (KE) Nru 790/2009, li jikkorrispondu mal-entrati stabbiliti fl-Anness II ta' dan ir-Regolament jiġu sostitwiti bl-entrati stabbiliti f’dak l-Anness.
Artikolu 3
L-entrati stabbiliti fl-Anness III ta’ dan ir-Regolament jiżdiedu mat-Tabella 3.1 fil-Parti 3 tal-Anness VI tar-Regolament (KE) Nru 1272/2008.
Artikolu 4
L-entrati stabbiliti fl-Anness IV ta’ dan ir-Regolament jiżdiedu mat-Tabella 3.2 fil-Parti 3 tal-Anness VI tar-Regolament (KE) Nru 1272/2008.
Artikolu 5
Il-fornituri mhumiex mitluba jerġgħu jagħmlu t-tikketti u jippakkjaw mill-ġdid is-sustanzi elenkati fl-annessi ta’ dan ir-Regolament, jew is-sustanzi jew it-taħlitiet li jinsabu fihom, li huma diġà qiegħdu fis-suq skont ir-Regolament (KE) Nru 1272/2008 qabel id-dħul fis-seħħ ta’ dan ir-Regolament.
Artikolu 6
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Awwissu 2013.

Labels: 12
7
3
20